
                                                               AVIZ

asupra propunerii legislative privind taxa de solidaritate aplicată instituţiilor financiare şi instituţiilor de credit
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind taxa de solidaritate aplicată instituţiilor financiare şi instituţiilor de credit, trimisă cu adresa nr. Pl-x 215 din 2 mai 2011, înregistrată sub nr. 21/96 din  4 mai  2011. 
  Senatul, în calitate de primă Cameră sesizată, a respins iniţiativa legislativă în şedinţa din 27 aprilie 2011.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  17 mai 2011.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 1570 din 16 decembrie 2010 şi  punctul de vedere al Guvernului prin care nu susţine adoptarea la acest moment a iniţiativei legislative, fiind necesară întâi adoptarea unei decizii la nivelul Uniunii Europene în acest domeniu.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât taxa care s-ar institui prin această propunere legislativă ar fi o măsură neeficientă fiscal şi antieconomică şi ar conduce implicit la creşterea costurilor creditării, situaţie care nu ar fi de natură să stimuleze consumul. 
Mai mult decât atât, propunerile Comisiei Europene privind introducerea unor taxe lansate în contextul procesului de reformare a sectorului financiar ca urmare a crizei economice şi financiare resimţite la nivelul tuturor statelor membre au generat discuţii care sunt încă deschise atât la nivel european, cât şi internaţional.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi                             (un vot împotrivă), avizarea negativă a iniţiativei legislative.

   În raport cu obiectul şi conţinutul său, propunerea legislativă face parte din categoria legilor ordinare.

          SECRETAR   
         Mihai TUDOSE                                                      Marin ALMĂJANU
       Consilier parlamentar,
             Anca Chiser

